CELEX: 32021D0856
Language: fi
Date: 2021-05-26 00:00:00
Title: Komission täytäntöönpanopäätös (EU) 2021/856, annettu 25 päivänä toukokuuta 2021, sen päivän määrittämisestä, jona Euroopan syyttäjänvirasto alkaa hoitaa tutkinta- ja syyttämistehtäviään

28.5.2021   
               
               
                  FI
               
               
                  Euroopan unionin virallinen lehti
               
               
                  L 188/100
               
            
         KOMISSION TÄYTÄNTÖÖNPANOPÄÄTÖS (EU) 2021/856,
         annettu 25 päivänä toukokuuta 2021,
         sen päivän määrittämisestä, jona Euroopan syyttäjänvirasto alkaa hoitaa tutkinta- ja syyttämistehtäviään
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12 päivänä lokakuuta 2017 annetun neuvoston asetuksen (EU) 2017/1939 (1) ja erityisesti sen 120 artiklan 2 kohdan toisen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2017/1939 120 artiklan 2 kohdan toisen alakohdan mukaisesti EPPO alkaa hoitaa sille kyseisellä asetuksella annettuja tutkinta- ja syyttämistehtäviä päivänä, joka vahvistetaan EPPOn perustamisen jälkeen Euroopan pääsyyttäjän esittämästä ehdotuksesta annettavalla komission päätöksellä.
                  
               
                     (2)
                  
                  
                     Euroopan pääsyyttäjä ehdotti komissiolle 7 päivänä huhtikuuta 2021, että EPPOn olisi ryhdyttävä hoitamaan tutkinta- ja syyttämistehtäviään 1 päivänä kesäkuuta 2021.
                  
               
                     (3)
                  
                  
                     EPPO on jakamaton unionin elin, joka toimii yhtenä ainoana virastona, jolla on hajautettu rakenne. Sen keskusvirasto koostuu kollegiosta, pysyvistä jaostoista, Euroopan pääsyyttäjästä, Euroopan varapääsyyttäjistä, Euroopan syyttäjistä ja hallintojohtajasta. Euroopan pääsyyttäjä on nimitetty 23 päivänä lokakuuta 2019 tehdyllä päätöksellä (2), Euroopan syyttäjät on nimitetty 27 päivänä heinäkuuta 2020 tehdyllä päätöksellä (3), Euroopan varapääsyyttäjät on nimitetty 11 päivänä marraskuuta 2020 tehdyllä päätöksellä (4) ja EPPOn hallintojohtaja on nimitetty 20 päivänä tammikuuta 2021 tehdyllä päätöksellä (5). Kollegio on muodostettu 28 päivänä syyskuuta 2020. Kollegio on hyväksynyt EPPOn sisäisen työjärjestyksen 12 päivänä lokakuuta 2020 asetuksen (EU) 2017/1939 21 artiklan 2 kohdan mukaisesti. Kollegio on hyväksynyt pysyviä jaostoja koskevat säännöt 25 päivänä marraskuuta 2020 asetuksen (EU) 2017/1939 10 artiklan 1 kohdan ensimmäisen alakohdan nojalla. Asetuksen (EU) 2017/1939 2 artiklan 4 kohdassa tarkoitettu EPPOn henkilöstö on nimitetty.
                  
               
                     (4)
                  
                  
                     EPPOn hajautettu taso koostuu valtuutetuista Euroopan syyttäjistä, jotka toimivat EPPOn perustamisessa tehtävään tiiviimpään yhteistyöhön osallistuvissa jäsenvaltioissa, jäljempänä ’jäsenvaltiot’. Kollegio on hyväksynyt valtuutettujen Euroopan syyttäjien palvelussuhteen ehtoja koskevat säännöt 29 päivänä syyskuuta 2020 asetuksen (EU) 2017/1939 114 artiklan c alakohdan nojalla. Kuhunkin jäsenvaltioon olisi nimitettävä vähintään kaksi valtuutettua Euroopan syyttäjää ennen 1 päivää kesäkuuta 2021. Tämän päätöksen antamispäivään mennessä EPPO on jo nimittänyt vähintään kaksi valtuutettua Euroopan syyttäjää jäsenvaltiota kohti lukuun ottamatta Suomea ja. Sloveniaa (6) Kohtuullinen määräaika, jonka kuluessa jäsenvaltioiden oli nimettävä ehdokkaansa valtuutetun Euroopan syyttäjän virkaan, on jo päättynyt. Tämän tilanteen ei pitäisi estää EPPOn toiminnan tosiasiallista alkamista, kun otetaan huomioon, että asianomaisten jäsenvaltioiden Euroopan syyttäjät voivat toteuttaa tutkinnat kyseisissä jäsenvaltioissa henkilökohtaisesti, koska heillä on kaikki asetuksen (EU) 2017/1939 28 artiklan 4 kohdassa tarkoitetut valtuutetun Euroopan syyttäjän valtuudet, vastuu ja velvollisuudet.
                  
               
                     (5)
                  
                  
                     EPPOlle on myönnetty vuosia 2021–2027 koskevan monivuotisen rahoituskehyksen (7) mukaisesti oma talousarvio, joka takaa sen täyden itsenäisyyden ja riippumattomuuden.
                  
               
                     (6)
                  
                  
                     EPPOn asianhallintajärjestelmä on perustettu asetuksen (EU) 2017/1939 44 artiklan 1 kohdan mukaisesti, ja se toimii keskustasolla ja hajautetulla tasolla. Mainitun asetuksen liitteessä, joka on lisätty siihen komission delegoidulla asetuksella (EU) 2020/2153 (8), luetellaan ne operatiivisten henkilötietojen ryhmät ja niiden rekisteröityjen ryhmät, joiden operatiivisia henkilötietoja Euroopan syyttäjänvirasto voi käsitellä asiakirja-aineistosta laaditussa hakemistossa.
                  
               
                     (7)
                  
                  
                     Kollegio on hyväksynyt EPPOn tietosuojavastaavaa koskevat säännöt 21 päivänä lokakuuta 2020 asetuksen (EU) 2017/1939 78 artiklan 5 kohdan mukaisesti. Kollegio on hyväksynyt EPPOn suorittamaa henkilötietojen käsittelyä koskevat säännöt 28 päivänä lokakuuta 2020. Kollegio on hyväksynyt 21 päivänä lokakuuta 2020 Euroopan parlamentin ja neuvoston asetuksen (EU) 2018/1725 (9) 25 artiklan mukaisesti sisäiset säännöt, jotka koskevat rekisteröityjen tiettyjen oikeuksien rajoittamista hallinnollisten henkilötietojen käsittelyn yhteydessä EPPOn toiminnan puitteissa.
                  
               
                     (8)
                  
                  
                     Kollegio on hyväksynyt EPPOon sovellettavat varainhoitosäännöt 13 päivänä tammikuuta 2021 asetuksen (EU) 2017/1939 95 artiklan mukaisesti.
                  
               
                     (9)
                  
                  
                     EPPO ja Luxemburgin suurherttuakunta ovat tehneet toimipaikkaa koskevan sopimuksen 27 päivänä marraskuuta 2020 asetuksen (EU) 2017/1939 106 artiklan 2 kohdan mukaisesti. Keskusviraston tilat Luxemburgissa on asetettu EPPOn käyttöön.
                  
               
                     (10)
                  
                  
                     Kollegio on hyväksynyt EPPOn sisäiset kielijärjestelyt 30 päivänä syyskuuta 2020 asetuksen (EU) 2017/1939 107 artiklan 2 kohdan mukaisesti.
                  
               
                     (11)
                  
                  
                     Kollegio on hyväksynyt 21 päivänä lokakuuta 2020 asetuksen (EU) 2017/1939 109 artiklan 2 kohdan mukaisesti säännöt yleisön oikeudesta tutustua EPPOn asiakirjoihin.
                  
               
                     (12)
                  
                  
                     Kaikki jäsenvaltiot ovat ilmoittaneet komissiolle niiden toimenpiteiden hyväksymisestä, joilla Euroopan parlamentin ja neuvoston direktiivi (EU) 2017/1371 (10) saatetaan osaksi kansallista lainsäädäntöä ja ovat yleisesti ottaneet käyttöön muut tarvittavat toimenpiteet sen varmistamiseksi, että EPPO voi aloittaa operatiivisen toimintansa.
                  
               
                     (13)
                  
                  
                     Koska asetuksen (EU) 2017/1939 120 artiklan 2 kohdan toisessa alakohdassa säädetyt edellytykset näin ollen täyttyvät, EPPO on perustettu ja valmis aloittamaan tutkinta- ja syyttämistehtäviensä hoitamisen. Sen vuoksi on tarpeen määrittää päivämäärä, jona EPPO ryhtyy hoitamaan näitä tehtäviä.
                  
               
                     (14)
                  
                  
                     Asetuksen (EU) 2017/1939 120 artiklan 2 kohdan kolmannen alakohdan mukaisesti kyseinen päivämäärä saisi olla aikaisintaan kolmen vuoden kuluttua mainitun asetuksen voimaantulopäivästä. Koska asetus (EU) 2017/1939 tuli voimaan 20 päivänä marraskuuta 2017, päivämäärän ei pitäisi olla aikaisempi kuin 20 päivänä marraskuuta 2020.
                  
               
                     (15)
                  
                  
                     Asetuksen (EU) 2017/1939 120 artiklan 2 kohdan ensimmäisen ja neljännen alakohdan mukaisesti EPPO käyttää toimivaltaansa rikoksiin, jotka on tehty 20 päivän marraskuuta 2017 jälkeen, ja niiden jäsenvaltioiden osalta, jotka osallistuvat tiiviimpään yhteistyöhön SEUT-sopimuksen 331 artiklan 1 kohdan mukaisesti hyväksytyn päätöksen nojalla, kyseisessä päätöksessä ilmoitetusta päivästä lähtien,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Euroopan syyttäjänvirasto alkaa hoitaa sille asetuksella (EU) 2017/1939 annettuja tutkinta- ja syyttämistehtäviä 1 päivänä kesäkuuta 2021.
         
         
            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 25 päivänä toukokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 283, 31.10.2017, s. 1.
         
            (2)  EUVL L 274, 28.10.2019, s. 1.
         
            (3)  EUVL L 244, 29.7.2020, s. 18.
         
            (4)  Euroopan syyttäjänviraston kollegion päätökset 010/2020 ja 011/2020, annettu 11 päivänä marraskuuta 2020.
         
            (5)  Euroopan syyttäjänviraston kollegion päätös 003/2021, annettu 20 päivänä tammikuuta 2021.
         
            (6)  Euroopan syyttäjänviraston kollegion päätös 19/2020, annettu 25 päivänä marraskuuta 2020 (kymmenen valtuutetun Euroopan syyttäjän nimittäminen Saksan liittotasavaltaan); päätös 020/2020, annettu 25 päivänä marraskuuta 2020 (neljän valtuutetun Euroopan syyttäjän nimittäminen Slovakian tasavaltaan); päätös 021/2020, annettu 2 päivänä joulukuuta 2020 (kahden valtuutetun Euroopan syyttäjän nimittäminen Viron tasavaltaan); päätös 22/2020, annettu 2 päivänä joulukuuta 2020 (yhden valtuutetun Euroopan syyttäjän nimittäminen Saksan liittotasavaltaan); päätös 024/2020, annettu 9 päivänä joulukuuta 2020 (yhden valtuutetun Euroopan syyttäjän nimittäminen Slovakian tasavaltaan); päätös 007/2021, annettu 3 päivänä helmikuuta 2021 (kolmen valtuutetun Euroopan syyttäjän nimittäminen Liettuan tasavaltaan); päätös 008/2021, annettu 5 päivänä helmikuuta 2021 (kolmen valtuutetun Euroopan syyttäjän nimittäminen Tšekin tasavaltaan); päätös 009/2021, annettu 10 päivänä helmikuuta 2021 (kuuden valtuutetun Euroopan syyttäjän nimittäminen Romaniaan); päätös 010/2021, annettu 10 päivänä helmikuuta 2021 (kahden valtuutetun Euroopan syyttäjän nimittäminen Alankomaiden kuningaskuntaan); päätös 016/2021, annettu 17 päivänä maaliskuuta 2021 (yhden valtuutetun Euroopan syyttäjän nimittäminen Belgian kuningaskuntaan); päätös 022/2021, annettu 7 päivänä huhtikuuta 2021 (kolmen valtuutetun Euroopan syyttäjän nimittäminen Bulgarian tasavaltaan); päätös 024/2021, annettu 7 päivänä huhtikuuta 2021 (kahden valtuutetun Euroopan syyttäjän nimittäminen Kroatian tasavaltaan); päätös 025/2021, annettu 7 päivänä huhtikuuta 2021 (kahden valtuutetun Euroopan syyttäjän nimittäminen Tšekin tasavaltaan); päätös 026/2021, annettu 21 päivänä huhtikuuta 2021 (neljän valtuutetun Euroopan syyttäjän nimittäminen Ranskan tasavaltaan); päätös 027/2021, annettu 21 päivänä huhtikuuta 2021 (neljän valtuutetun Euroopan syyttäjän nimittäminen Latvian tasavaltaan); päätös 031/2021, annettu 28 päivänä huhtikuuta 2021 (seitsemän valtuutetun Euroopan syyttäjän nimittäminen Espanjan kuningaskuntaan); päätös 032/2021, annettu 28 päivänä huhtikuuta 2021 (yhden valtuutetun Euroopan syyttäjän nimittäminen Maltan tasavaltaan); päätös 034/2021, annettu 3 päivänä toukokuuta 2021 (viidentoista valtuutetun Euroopan syyttäjän nimittäminen Italian tasavaltaan); päätös 035/2021, annettu 3 päivänä toukokuuta 2021 (neljän valtuutetun Euroopan syyttäjän nimittäminen Portugalin tasavaltaan); päätös 037/2021, annettu 6 päivänä toukokuuta 2021 (yhden valtuutetun Euroopan syyttäjän nimittäminen Bulgarian tasavaltaan); päätös 041/2021, annettu 12 päivänä toukokuuta 2021 (yhden valtuutetun Euroopan syyttäjän nimittäminen Maltan tasavaltaan); päätös 045/2021, annettu 17 päivänä toukokuuta 2021 (yhden valtuutetun Euroopan syyttäjän nimittäminen Belgian kuningaskuntaan); päätös 046/2021, annettu 17 päivänä toukokuuta 2021 (kahden valtuutetun Euroopan syyttäjän nimittäminen Itävallan tasavaltaan); päätös 047/2021, annettu 17 päivänä toukokuuta 2021 (viiden valtuutetun Euroopan syyttäjän nimittäminen Kreikan tasavaltaan); päätös 048/2021, annettu 19 päivänä toukokuuta 2021 (kahden valtuutetun Euroopan syyttäjän nimittäminen Kyproksen tasavaltaan); päätös 059/2021, annettu 19 päivänä toukokuuta 2021 (kahden valtuutetun Euroopan syyttäjän nimittäminen Luxemburgin suurherttuakuntaan);
         
            (7)  EUVL L 433I, 22.12.2020, s. 11.
         
            (8)  Komission delegoitu asetus (EU) 2020/2153, annettu 14 päivänä lokakuuta 2020, neuvoston asetuksen (EU) 2017/1939 muuttamisesta operatiivisten henkilötietojen ryhmien ja niiden rekisteröityjen ryhmien osalta, joiden operatiivisia henkilötietoja Euroopan syyttäjänvirasto voi käsitellä asiakirja-aineistosta laaditussa hakemistossa (EUVL L 431, 21.12.2020, s. 1).
         
            (9)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (10)  Euroopan parlamentin ja neuvoston direktiivi (EU) 2017/1371, annettu 5 päivänä heinäkuuta 2017, unionin taloudellisiin etuihin kohdistuvien petosten torjunnasta rikosoikeudellisin keinoin (EUVL L 198, 28.7.2017, s. 29).